b'\n_START_ARTICLE_\nJimmy Wales\n_START_SECTION_\nUra\n_START_PARAGRAPH_\nWales perusti 1990-luvun puoliv\xc3\xa4liss\xc3\xa4 Internet-portaali Bomisin, joka keskittyi erilaisiin populaarikulttuurin ilmi\xc3\xb6ihin. Wales ei ole en\xc3\xa4\xc3\xa4 yrityksen toimitusjohtaja.\n_START_SECTION_\nNupedia ja Wikipedia\n_START_PARAGRAPH_\nNupedia.comin, \xe2\x80\x9dvapaan tietosanakirjan\xe2\x80\x9d, Wales perusti maaliskuussa 2000 ja palkkasi Larry Sangerin. Wikipedian Wales ja Sanger aloittivat 15. tammikuuta 2001. Sen alkuper\xc3\xa4isen\xc3\xa4 tarkoituksena oli ker\xc3\xa4t\xc3\xa4 aineistoa Nupediaan, mutta sivuston kasvaessa nopeasti Wikipedia syrj\xc3\xa4ytti Nupedian. Sanger teki p\xc3\xa4\xc3\xa4osan Wikipedian alkukehitysty\xc3\xb6st\xc3\xa4 ja Wales toimi hankkeen rahoittajana.\n_START_SECTION_\nPoliittiset n\xc3\xa4kemykset\n_START_PARAGRAPH_\nPoliittiselta kannaltaan Wales on kertonut olevansa keskusta-oikeistolainen.\n_START_SECTION_\nSuhde Suomeen\n_START_PARAGRAPH_\nJimmy Wales vieraili kolmatta kertaa Suomessa syyskuussa 2013, jolloin h\xc3\xa4n oli p\xc3\xa4\xc3\xa4esiintyj\xc3\xa4n\xc3\xa4 Jyv\xc3\xa4skyl\xc3\xa4ss\xc3\xa4 pidetyss\xc3\xa4 Nordic Business Forum -seminaarissa. Aiemmilla kerroilla h\xc3\xa4n oli tavannut Nokian johtoa, vuonna 2013 h\xc3\xa4n k\xc3\xa4vi my\xc3\xb6s Roviolla, sill\xc3\xa4 h\xc3\xa4n tunnustautui Angry Birds -faniksi.\n_START_SECTION_\nYksityisel\xc3\xa4m\xc3\xa4\n_START_PARAGRAPH_\nWales on ollut naimisissa kolme kertaa. Ensimm\xc3\xa4isen kerran h\xc3\xa4n meni naimisiin 20-vuotiaana ty\xc3\xb6toverinsa Pamela Greenin kanssa. Toisen vaimonsa, Christine Rohanin kanssa Walesilla on tyt\xc3\xa4r. Vuonna 2012 Wales meni naimisiin Kate Garveyn kanssa. Garvey ty\xc3\xb6skenteli ennen Tony Blairin avustajana. Heill\xc3\xa4 on kaksi tyt\xc3\xa4rt\xc3\xa4, ja he asuvat Lontoossa.'